3.

Správa o vyhodnotení plnenia úloh vyplývajúcich zo Schengenského acquis

Cieľom správy o vyhodnotení plnenia úloh vyplývajúcich zo Schengenského acquis a aktualizácie Schengenského akčného plánu je:
1. vyhodnotiť plnenie úloh z obdobia od poslednej aktualizácie Schengenského akčného plánu,
ktorý bol vládou SR prijatý 6.októbra 2004, do 31. augusta 2005;
2. zapracovať nové ustanovenia Schengenského acquis a aktov na ňom založených alebo inak
s ním súvisiacich do aktualizácie Schengenského akčného plánu;
3. definovať nové úlohy a opatrenia, ktoré z už existujúcich alebo nových ustanovení Schengenského acquis a aktov na ňom založených alebo inak s ním súvisiacich, vyplývajú.
Opatrenia uvedené v Schengenskom akčnom pláne odrážajú potrebu plnej implementácie Schengenského acquis a aktov na ňom založených alebo inak s ním súvisiacich, platného v danom období. 
Hlásenia o plnení konkrétnych úloh Schengenského akčného plánu sú obsiahnuté priamo v textovej časti, v časti II Všeobecná stratégia implementácie Schengenského systému. Tabuľka v prílohe č. 1 slúži ako monitoring plnenia, príp. neplnenia stanovených úloh od vzniku Schengenského akčného plánu, t.j. od 5. septembra 2001.
K 31. augustu 2005 sa existujúci zoznam Schengenského acquis a aktov na ňom založených alebo inak s ním súvisiacich rozšíril o ďalších 9 predpisov. Na základe analýzy existujúcich, ako aj nových predpisov a odporúčaní štyroch tzv. schengenských katalógov odporúčaní a najlepších praktík pre oblasť ochrany osobných údajov, policajnej spolupráce, pozemných a vzdušných hraníc a vízovej praxe bolo doplnených ďalších 10 úloh. 
Rada ministrov pre spravodlivosť a vnútro schválila na svojom zasadaní dňa 2. - 3. júna 2005  dokument č. 7638/2/05, Scheval 20, COMIX 200 pod názvom Schengenské hodnotenie desiatich nových členských štátov, ktorý určil termín október 2007 za termín zrušenia kontrol na vnútorných hraniciach a tým zavedenia voľného pohybu osôb v už rozšírenom schengenskom priestore.
Termín úplného zapojenia sa do schengenskej spolupráce bude závisieť aj od úspešnosti tzv. schengenského hodnotenia, ktoré bude prebiehať v priebehu roku 2006. Jeho obsahom však nebudú oblasti súvisiace so Schengenským informačným systémom a pracoviskami SIRENE. Aj keď k dátumu plánovaných schengenských hodnotení nebude ešte sprevádzkovaný Schengenský informačný systém II (ďalej len „SIS II“) ani v rámci existujúcich členských štátov EÚ, je veľmi dôležité koordinovať vývoj SIS II tak, aby SR bola pripravená na zapojenie sa k systému na konci roku 2006 spolu s ostatnými existujúcimi aj novými členskými štátmi. 
Je potrebné zdôrazniť dôležitosť spoločnej koordinácie príprav na zavedenie voľného pohybu osôb s ostatnými susediacimi štátmi vzhľadom na skutočnosť, že schengenská spolupráca je založená na dôslednej spolupráci minimálne susediacich štátov. 
	Z nižšie uvedeného zhrnutia pokroku od poslednej aktualizácie Schengenského akčného plánu  vyplýva, že jednotlivé úlohy sa plnia priebežne aj vďaka výdatnej finančnej a expertnej podpory projektov v rámci programu PHARE a Schengenského prechodného fondu , ktorý bol vytvorený pre nové členské štáty EÚ na prechodné obdobie rokov  2004 – 2006, t. j. do vstupu do schengenského priestoru. Zo Schengenského prechodného fondu čerpajú tie rezorty, ktoré sú zainteresované do plnenia schengenských požiadaviek v rámci Slovenskej republiky pod gestorstvom ministerstva  vnútra.  

Zhrnutie pokroku od poslednej aktualizácie:
•	od 1. januára 2005 bola spustená prevádzka národného informačného systému FADO na určených útvaroch Policajného zboru, nadnárodná prevádzka podľa nariadenia centrály informačného systému FADO v Bruseli bude spustená v mesiaci október 2005.
•	Zmluva medzi Slovenskou republikou a Českou republikou o spolupráci v boji proti trestnej činnosti, pri ochrane verejného poriadku a pri ochrane štátnej hranice nadobudla platnosť 24. februára 2005 a bola publikovaná v Zbierke zákonov Slovenskej republiky pod č. 35/2005 Z. z..
•	Dohoda medzi vládou Slovenskej republiky a vládou Poľskej republiky o zmene a doplnení Dohody medzi vládou Slovenskej republiky a vládou Poľskej republiky o hraničných priechodoch, o prekračovaní štátnej hranice na turistických chodníkoch križujúcich štátnu hranicu a o zásadách prekračovania štátnej hranice mimo hraničných priechodov nadobudla platnosť dňa 7. februára 2005.
•	Zmluva medzi Slovenskou republikou a Rakúskou republikou o policajnej spolupráci nadobudla platnosť 1. júla 2005 a bola publikovaná v Zbierke zákonov Slovenskej republiky pod č. 252/2005 Z. z..
•	Zmluva medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave a Dohoda medzi vládou Slovenskej republiky a vládou Maďarskej republiky o vykonávaní Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave (Bratislava, 9. október 2003) - obe zmluvy nadobudli platnosť dňa 13. septembra 2004.
•	V apríli 2005 bola záverečnou konferenciou ukončená realizácia jednotlivých aktivít v rámci twinningového projektu PHARE 2002 - č. SK 02/IB/JH/01 – „Implementácia Schengenského akčného plánu v SR a pokračovanie procesu zlepšovania infraštruktúry na budúcich vonkajších hraniciach Európskej únie, ktoré boli zamerané napr. na asistenciu pri tvorbe systému technickej a fyzickej ochrany štát. hranice SR s Ukrajinou, budovanie SIS a pracoviska SIRENE. 
•	V júli 2005 boli ukončené dodávky technického vybavenia v rámci vyššie uvedeného projektu PHARE 2002 vo výške 4.754.809,-Eur.
•	Dňa 1. februára 2005 nadobudla účinnosť novela zákona o azyle (zákon č. 1/2005  Z.z.). 
•	Dňa 1. mája 2005 nadobudol účinnosť zákon č. 69/2005 Z. z., ktorým sa mení a dopĺňa zákon č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov. Článok III tohto zákona mení a dopĺňa zákon č. 48/2002. Z. z. o pobyte cudzincov. Touto novelou bola vykonaná implementácia Smernice Rady 2001/51/ES z 28. júna 2001, doplňujúcej ustanovenia článku 26 Dohovoru vykonávajúceho Schengenskú dohodu zo 14. júna 1985.  
•	Dňa 22. decembra 2004 boli Slovenskej republike poukázané finančné prostriedky zo Schengenského prechodného fondu vo výške jednej tretiny z celkovej pridelenej sumy, t.j. 17.649.762,66 eur, z ktorých sa od januára 2005 realizujú projekty zamerané na plnenie schengenských požiadaviek v rámci Slovenskej republiky.
•	Slovenská republika ratifikovala Druhý dodatkový protokol k Európskemu dohovoru o vzájomnej pomoci v trestných veciach z 8. novembra 2001 (publ. v Zbierke zákonov Slovenskej republiky č. 165/2005 Z.z.). Pre Slovenskú republiku nadobudol platnosť 1. mája 2005.

	V nasledujúcom období bude v súvislosti so začatím príprav na jednotlivé hodnotiace misie expertov EÚ (pre oblasť ochrany osobných údajov, policajnej spolupráce, vízovej praxe, vonkajších pozemných a vzdušných hraníc) nevyhnutné nielen zvýšiť pozornosť a dôraz na zrýchlenie prípravných prác vo všetkých týchto oblastiach, ale aj intenzívne spolupracovať medzi jednotlivými zainteresovanými rezortmi (pozri tab. v kap. I. str. 5)  a útvarmi MV SR pri organizácii celého schengenského hodnotiace procesu, ktorý bude prebiehať počas celého roku 2006. Nemenej dôležité je tiež urýchlené prijímanie spoločných opatrení v problematických prípadoch, akými sa momentálne javí budovanie SIS a príprava národných policajných informačných systémov relevantných pre tento systém a zabezpečenie schengenských  požiadaviek na Letisku M.R.Štefánika v Bratislave.